title: Οδηγία 2009/32/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009 , για την προσέγγιση των νομοθεσιών των κρατών μελών που αφορούν τους διαλύτες εκχύλισης οι οποίοι χρησιμοποιούνται στην παρασκευή των τροφίμων και των συστατικών τους (αναδιατύπωση) (Κείμενο που παρουσιάζει ενδιαφέρον για τον ΕΟΧ)

text:
               6.6.2009

               EL

               Επίσημη Εφημερίδα της Ευρωπαϊκής Ένωσης

               L 141/3

      ΟΔΗΓΊΑ 2009/32/ΕΚ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ

   της 23ης Απριλίου 2009
   για την προσέγγιση των νομοθεσιών των κρατών μελών που αφορούν τους διαλύτες εκχύλισης οι οποίοι χρησιμοποιούνται στην παρασκευή των τροφίμων και των συστατικών τους
   (αναδιατύπωση)
   (Κείμενο που παρουσιάζει ενδιαφέρον για τον ΕΟΧ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,
   την πρόταση της Επιτροπής,
   τη γνώμη της Ευρωπαϊκής Οικονομικής και Κοινωνικής Επιτροπής (1),
   Αποφασίζοντας σύμφωνα με τη διαδικασία του άρθρου 251 της συνθήκης (2),
   Εκτιμώντας τα ακόλουθα:

               (1)

               H οδηγία 88/344/ΕΟΚ του Συμβουλίου, της 13ης Ιουνίου 1988, για την προσέγγιση των νομοθεσιών των κρατών μελών που αφορούν τους διαλύτες εκχύλισης οι οποίοι χρησιμοποιούνται στην παρασκευή των τροφίμων και των συστατικών τους (3) έχει τροποποιηθεί επανειλημμένως και ουσιωδώς (4). Δεδομένων των νέων τροποποιήσεων, είναι σκόπιμη, για λόγους σαφήνειας, η αναδιατύπωσή της.

               (2)

               Οι διαφορές μεταξύ των εθνικών νομοθεσιών που αφορούν τους διαλύτες εκχύλισης εμποδίζουν την ελεύθερη κυκλοφορία των τροφίμων, μπορούν να οδηγήσουν σε άνισους όρους ανταγωνισμού και έχουν συνεπώς άμεση επίπτωση στη λειτουργία της εσωτερικής αγοράς.

               (3)

               H προσέγγιση αυτών των νομοθεσιών είναι συνεπώς αναγκαία για να επιτευχθεί η ελεύθερη κυκλοφορία των τροφίμων.

               (4)

               Οι νομοθεσίες σχετικά με τους διαλύτες εκχύλισης που προορίζονται να χρησιμοποιηθούν στα τρόφιμα πρέπει να λαμβάνουν καταρχήν υπόψη τους κανόνες για την ανθρώπινη υγεία αλλά επίσης, στο βαθμό που απαιτείται για λόγους προστασίας της υγείας, τις οικονομικές και τεχνικές ανάγκες.

               (5)

               Μια τέτοια προσέγγιση πρέπει να συνεπάγεται την κατάρτιση ενιαίου καταλόγου διαλυτών εκχύλισης για την παρασκευή τροφίμων, ή άλλων συστατικών τροφίμων. Πρέπει επίσης να καθοριστούν γενικά κριτήρια καθαρότητας.

               (6)

               H χρήση διαλύτη εκχύλισης υπό καλές παρασκευαστικές συνθήκες πρέπει να έχει ως αποτέλεσμα την απομάκρυνση όλων ή του μεγαλύτερου μέρους των υπολειμμάτων διαλυτών από τα τρόφιμα ή τα συστατικά τους.

               (7)

               Υπό τις συνθήκες αυτές, η παρουσία υπολειμμάτων ή παραγώγων στο τελικό τρόφιμο ή το συστατικό μπορεί να είναι αθέλητη αλλά τεχνικώς αναπόφευκτη.

               (8)

               Ένας ειδικός περιορισμός, αν και είναι γενικά χρήσιμος, δεν είναι αναγκαίος για τις ουσίες του μέρους I του παραρτήματος Ι που είναι αποδεκτές από άποψη ασφάλειας για τον καταναλωτή, αν οι ουσίες αυτές χρησιμοποιούνται υπό συνθήκες ορθής παρασκευαστικής πρακτικής.

               (9)

               Για να ληφθεί υπόψη η προστασία της δημόσιας υγείας, πρέπει να καθοριστούν οι συνθήκες χρήσης των άλλων διαλυτών εκχύλισης που αναφέρονται στα μέρη II και III του παραρτήματος Ι, καθώς και η αποδεκτή μέγιστη περιεκτικότητα σε υπολείμματα στα τρόφιμα και τα συστατικά τους.

               (10)

               Πρέπει να καθοριστούν ειδικά κριτήρια καθαρότητας για τους διαλύτες εκχύλισης, καθώς και οι μέθοδοι ανάλυσης και δειγματοληψίας των διαλυτών εκχύλισης μέσα και πάνω στα τρόφιμα.

               (11)

               Εάν από νέα στοιχεία προκύπτει ότι η χρησιμοποίηση διαλύτη εκχύλισης που προβλέπεται στην παρούσα οδηγία ενδέχεται να αποτελεί κίνδυνο για την υγεία, τα κράτη μέλη πρέπει να μπορούν να αναστέλλουν ή να περιορίζουν αυτή τη χρησιμοποίηση ή να μειώνουν τα προβλεπόμενα όρια, μέχρις ότου ληφθεί απόφαση σε κοινοτικό επίπεδο.

               (12)

               Τα μέτρα που είναι αναγκαία για την εφαρμογή της παρούσας οδηγίας πρέπει να θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (5).

               (13)

               Ενδείκνυται ιδίως να εξουσιοδοτηθεί η Επιτροπή να τροποποιεί τον κατάλογο των διαλυτών εκχύλισης, που επιτρέπεται να χρησιμοποιούνται για την κατεργασία πρώτων υλών, τροφίμων, υλικών παρασκευής τροφίμων ή των συστατικών τους, καθώς και τις συνθήκες χρήσης τους και τα ανώτατα όρια υπολειμμάτων, και να καθορίζει ειδικά κριτήρια καθαρότητας για τους διαλύτες εκχύλισης και τις μεθόδους ανάλυσης που είναι αναγκαίες για τον έλεγχο της τήρησης των γενικών και ειδικών κριτηρίων καθαρότητας, όπως και μεθόδους ανάλυσης και τρόπους δειγματοληψίας των διαλυτών εκχύλισης μέσα και πάνω στα τρόφιμα. Δεδομένου ότι τα μέτρα αυτά είναι γενικής εμβελείας και έχουν ως αντικείμενο την τροποποίηση ορισμένων μη ουσιωδών στοιχείων της παρούσας οδηγίας, πρέπει να θεσπίζονται σύμφωνα με την κανονιστική διαδικασία με έλεγχο στην οποία παραπέμπει το άρθρο 5α της απόφασης 1999/468/ΕΚ.

               (14)

               Για λόγους αποτελεσματικότητας, οι κανονικές προθεσμίες της κανονιστικής διαδικασίας με έλεγχο πρέπει να συντέμνονται όσον αφορά τη θέσπιση τροποποιήσεων του καταλόγου των διαλυτών εκχύλισης, που επιτρέπεται να χρησιμοποιούνται για την κατεργασία πρώτων υλών, τροφίμων, υλικών παρασκευής τροφίμων ή των συστατικών τους, τον προσδιορισμό των συνθηκών χρήσης τους και των ανωτάτων ορίων των υπολειμμάτων, καθώς και τον καθορισμό ειδικών κριτηρίων καθαρότητας για τους διαλύτες εκχύλισης.

               (15)

               Όταν, για επιτακτικούς λόγους επείγοντος, ειδικότερα στις περιπτώσεις που υφίσταται κίνδυνος για την ανθρώπινη υγεία, δεν είναι δυνατή η τήρηση των κανονικών προθεσμιών της κανονιστικής διαδικασίας με έλεγχο, η Επιτροπή πρέπει να είναι σε θέση να εφαρμόζει την προβλεπόμενη στο άρθρο 5α παράγραφος 6 της απόφασης 1999/468/ΕΚ διαδικασία κατεπείγοντος, για τη θέσπιση τροποποιήσεων του καταλόγου διαλυτών εκχύλισης, που επιτρέπεται να χρησιμοποιούνται για την κατεργασία πρώτων υλών, τροφίμων, υλικών παρασκευής τροφίμων ή των συστατικών τους, για τον προσδιορισμό των συνθηκών χρήσης τους και των ανώτατων ορίων υπολειμμάτων, και τον καθορισμό ειδικών κριτηρίων καθαρότητας για τους διαλύτες εκχύλισης, καθώς και για τη θέσπιση τροποποιήσεων της παρούσας οδηγίας όταν αποδεικνύεται ότι η χρήση στα τρόφιμα μιας από τις ουσίες που απαριθμούνται στο παράρτημα I ή η παρουσία ενός ή περισσοτέρων από τα παρασκευαστικά υλικά που αναφέρονται στο άρθρο 3 ενδέχεται να βλάψει την ανθρώπινη υγεία, μολονότι τηρούνται οι όροι της παρούσας οδηγίας.

               (16)

               Τα εισαγόμενα στην παρούσα οδηγία νέα στοιχεία αναφέρονται αποκλειστικά στις διαδικασίες επιτροπής. Συνεπώς, παρέλκει η ενσωμάτωσή τους από τα κράτη μέλη στο εθνικό δίκαιο.

               (17)

               Η παρούσα οδηγία δεν θίγει τις υποχρεώσεις των κρατών μελών όσον αφορά τις προθεσμίες μεταφοράς στο εθνικό δίκαιο των οδηγιών που εμφαίνονται στο παράρτημα ΙΙ μέρος Β,

         ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   1.   Η παρούσα οδηγία εφαρμόζεται στους διαλύτες εκχύλισης που χρησιμοποιούνται ή προορίζονται να χρησιμοποιηθούν στην παρασκευή τροφίμων ή των συστατικών τους.
   Η παρούσα οδηγία δεν εφαρμόζεται στους διαλύτες εκχύλισης που χρησιμοποιούνται για την παρασκευή προσθέτων τροφίμων, βιταμινών και άλλων θρεπτικών προσθέτων, παρά μόνον αν αυτά τα πρόσθετα τροφίμων, βιταμίνες και άλλα θρεπτικά πρόσθετα περιλαμβάνονται σε έναν από τους πίνακες του παραρτήματος I.
   Πάντως τα κράτη μέλη μεριμνούν ώστε η χρησιμοποίηση προσθέτων τροφίμων, βιταμινών και άλλων θρεπτικών προσθέτων να μην συνεπάγεται επικίνδυνη, για την ανθρώπινη υγεία, περιεκτικότητα των τροφίμων σε υπολείμματα διαλυτών εκχύλισης.
   Η παρούσα οδηγία εφαρμόζεται με την επιφύλαξη των εκδιδομένων διατάξεων στα πλαίσια ειδικότερων κοινοτικών ρυθμίσεων.
   2.   Για τους σκοπούς της παρούσας οδηγίας, νοούνται ως:

               α)

               «διαλύτης»: κάθε ουσία που μπορεί να διαλύσει τρόφιμο ή οποιοδήποτε παρασκευαστικό υλικό του συμπεριλαμβανομένης κάθε πρόσμειξης που υπάρχει επάνω ή μέσα στο τρόφιμο αυτό·

               β)

               «διαλύτης εκχύλισης»: ένας διαλύτης που χρησιμοποιείται στη διαδικασία εκχύλισης κατά την κατεργασία πρώτων υλών, τροφίμων, υλικών παρασκευής ή συστατικών των προϊόντων αυτών, ο οποίος απομακρύνεται, αλλά ο οποίος είναι δυνατόν να προκαλέσει την αθέλητη αλλά τεχνικά αναπόφευκτη παρουσία υπολειμμάτων ή παραγώγων στο τρόφιμο ή το συστατικό τροφίμου.

         Άρθρο 2
   1.   Τα κράτη μέλη επιτρέπουν να χρησιμοποιούνται, ως διαλύτες εκχύλισης κατά την παρασκευή τροφίμων ή συστατικών τους, οι ουσίες και οι ύλες που απαριθμούνται στο παράρτημα I, υπό τις συνθήκες χρήσης και εντός των ανώτατων ορίων υπολειμμάτων που ενδεχομένως καθορίζονται σ’ αυτό.
   Τα κράτη μέλη δεν μπορούν να απαγορεύουν, να περιορίζουν ή να εμποδίζουν τη διάθεση στην αγορά τροφίμων ή συστατικών τους, για λόγους που αφορούν τους χρησιμοποιούμενους διαλύτες εκχύλισης ή τα υπολείμματά τους, εφόσον αυτοί ανταποκρίνονται στις προδιαγραφές της παρούσας οδηγίας.
   2.   Τα κράτη μέλη δεν επιτρέπουν τη χρήση, ως διαλυτών εκχύλισης, άλλων ουσιών και υλών και δεν μπορούν να διευρύνουν τις συνθήκες χρήσης και τα αποδεκτά ανώτατα όρια υπολειμμάτων των διαλυτών εκχύλισης που απαριθμούνται στο παράρτημα Ι πέραν των προσδιοριζομένων σ’ αυτό ορίων.
   3.   Το νερό, ενδεχομένως με την προσθήκη ουσιών που ρυθμίζουν την οξύτητα ή την αλκαλικότητα, καθώς και άλλες διατροφικές ουσίες που έχουν ιδιότητες διαλύτη, επιτρέπεται να χρησιμοποιούνται ως διαλύτες εκχύλισης κατά την παρασκευή τροφίμων ή των συστατικών τους.
   Άρθρο 3
   Τα κράτη μέλη λαμβάνουν όλα τα αναγκαία μέτρα προκειμένου να διασφαλίσουν ότι οι ουσίες και οι ύλες που αναφέρονται ως διαλύτες εκχύλισης στο παράρτημα I ανταποκρίνονται στα ακόλουθα γενικά και ειδικά κριτήρια καθαρότητας:

               α)

               δεν περιέχουν στοιχεία ή ουσίες, σε τοξικολογικά επικίνδυνες ποσότητες·

               β)

               με την επιφύλαξη τυχόν παρεκκλίσεων που προβλέπονται από τα ειδικά κριτήρια καθαρότητας τα οποία καθορίζονται σύμφωνα με το άρθρο 4 στοιχείο δ), δεν περιέχουν περισσότερο από 1 mg/kg αρσενικού ή περισσότερο από 1 mg/kg μολύβδου·

               γ)

               πληρούν τα ειδικά κριτήρια καθαρότητας που καθορίζονται σύμφωνα με το άρθρο 4 στοιχείο δ).

         Άρθρο 4
   Η Επιτροπή καθορίζει τα ακόλουθα:

               α)

               τις τροποποιήσεις του παραρτήματος I που είναι αναγκαίες υπό το φως της επιστημονικής και τεχνικής προόδου όσον αφορά τη χρήση των διαλυτών, τις συνθήκες χρήσης και τα ανώτατα όρια υπολειμμάτων·

               β)

               τις μεθόδους ανάλυσης που είναι αναγκαίες για τον έλεγχο της τήρησης των γενικών και ειδικών κριτηρίων καθαρότητας που προβλέπει το άρθρο 3·

               γ)

               τον τρόπο δειγματοληψίας και τις μεθόδους ποιοτικής και ποσοτικής ανάλυσης των διαλυτών εκχύλισης που απαριθμούνται στο παράρτημα I και χρησιμοποιούνται στα τρόφιμα ή στα συστατικά τους·

               δ)

               εφόσον χρειάζεται, τα ειδικά κριτήρια καθαρότητας για τους διαλύτες εκχύλισης που περιλαμβάνονται στο παράρτημα I, και ιδίως τις επιτρεπτές ανώτατες περιεκτικότητες υδραργύρου και καδμίου στους διαλύτες αυτούς.

         Τα μέτρα που αναφέρονται στα στοιχεία β) και γ) του πρώτου εδαφίου και αποσκοπούν σε τροποποίηση μη ουσιωδών στοιχείων της παρούσας οδηγίας, μεταξύ άλλων, διά της συμπλήρωσής της, θεσπίζονται σύμφωνα με την κανονιστική διαδικασία με έλεγχο στην οποία παραπέμπει το άρθρο 6 παράγραφος 2.
   Τα μέτρα που αναφέρονται στα στοιχεία α) και δ) του πρώτου εδαφίου, τα οποία αποσκοπούν σε τροποποίηση μη ουσιωδών στοιχείων της παρούσας οδηγίας, μεταξύ άλλων συμπληρώνοντάς την, θεσπίζονται σύμφωνα με την κανονιστική διαδικασία με έλεγχο στην οποία παραπέμπει το άρθρο 6 παράγραφος 3.
   Στις περιπτώσεις που είναι αναγκαίο, τα μέτρα που αναφέρονται στα στοιχεία α) και δ) του πρώτου εδαφίου, εκδίδονται σύμφωνα με τη διαδικασία κατεπείγοντος, στην οποία παραπέμπει το άρθρο 6 παράγραφος 4.
   Άρθρο 5
   1.   Όταν, λόγω νέων στοιχείων ή λόγω επανεκτίμησης των υπαρχόντων στοιχείων που γίνεται μετά την έκδοση της παρούσας οδηγίας, ένα κράτος μέλος επικαλείται συγκεκριμένους λόγους που αποδεικνύουν ότι η χρήση στα τρόφιμα μιας από τις ουσίες που απαριθμούνται στο παράρτημα I ή η παρουσία ενός ή περισσοτέρων από τα παρασκευαστικά υλικά που αναφέρονται στο άρθρο 3 ενδέχεται να βλάψει την ανθρώπινη υγεία, μολονότι τηρούνται οι όροι της παρούσας οδηγίας, αυτό το κράτος μέλος μπορεί να αναστείλει ή να περιορίσει προσωρινά την εφαρμογή των εν λόγω διατάξεων στο έδαφός του. Ενημερώνει αμέσως τα άλλα κράτη μέλη και την Επιτροπή σχετικά αιτιολογώντας την απόφασή του.
   2.   Η Επιτροπή εξετάζει το ταχύτερο δυνατό τους λόγους που επικαλείται το ενδιαφερόμενο κράτος μέλος, συμβουλεύεται την μόνιμη επιτροπή που αναφέρεται στο άρθρο 6 παράγραφος 1, και, κατόπιν, διατυπώνει αμέσως τη γνώμη της και λαμβάνει τα κατάλληλα μέτρα· τα μέτρα αυτά μπορούν να αντικαταστήσουν εκείνα που αναφέρονται στην παράγραφο 1 του παρόντος άρθρου.
   3.   Αν η Επιτροπή θεωρεί αναγκαίες τις τροποποιήσεις της παρούσας οδηγίας για να επιλυθούν οι δυσκολίες που αναφέρονται στην παράγραφο 1 και για να εξασφαλιστεί η προστασία της ανθρώπινης υγείας, θεσπίζει τις τροποποιήσεις αυτές.
   Τα εν λόγω μέτρα, τα οποία αποσκοπούν σε τροποποίηση μη ουσιωδών στοιχείων της παρούσας οδηγίας εκδίδονται σύμφωνα με τη διαδικασία κατεπείγοντος, στην οποία παραπέμπει το άρθρο 6 παράγραφος 4.
   Στην περίπτωση που ένα κράτος μέλος έχει θεσπίσει μέτρα διασφάλισης, μπορεί να εξακολουθήσει να τα εφαρμόζει μέχρις ότου αρχίσουν να ισχύουν στο έδαφός του οι εν λόγω τροποποιήσεις.
   Άρθρο 6
   1.   Η Επιτροπή επικουρείται από τη μόνιμη επιτροπή για την τροφική αλυσίδα και την υγεία των ζώων, που συστάθηκε με το άρθρο 58 του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (6).
   2.   Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 5α παράγραφοι 1 έως 4, και το άρθρο 7 της απόφασης 1999/468/ΕΚ, λαμβανομένων υπόψη των διατάξεων του άρθρου 8 της ίδιας απόφασης.
   3.   Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 5α παράγραφοι 1 έως 4 και 5 στοιχείο β), και το άρθρο 7 της απόφασης 1999/468/ΕΚ, λαμβανομένων υπόψη των διατάξεων του άρθρου 8 της ίδιας απόφασης.
   Οι προθεσμίες που προβλέπονται στο άρθρο 5α παράγραφος 3 στοιχείο γ), και παράγραφος 4 στοιχεία β) και ε), της απόφασης 1999/468/ΕΚ ορίζονται, αντίστοιχα, σε δύο μήνες, σε ένα μήνα και σε δύο μήνες.
   4.   Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 5α παράγραφοι 1, 2, 4 και 6, και το άρθρο 7 της απόφασης 1999/468/ΕΚ, λαμβανομένων υπόψη των διατάξεων του άρθρου 8 της ίδιας απόφασης.
   Άρθρο 7
   1.   Τα κράτη μέλη λαμβάνουν όλα τα αναγκαία μέτρα για να διασφαλίζουν ότι οι ουσίες που παρατίθενται στο παράρτημα I και προορίζονται να χρησιμοποιηθούν ως διαλύτες εκχύλισης σε τρόφιμα, θα διατίθενται στην αγορά μόνον εφόσον στις συσκευασίες, τα δοχεία ή τις ετικέτες αναγράφονται κατά τρόπο ευδιάκριτο, ευανάγνωστο και ανεξίτηλο οι εξής ενδείξεις:

               α)

               η εμπορική ονομασία, όπως αναφέρεται στο παράρτημα Ι·

               β)

               σαφής ένδειξη ότι η ποιότητα της ουσίας είναι κατάλληλη για να χρησιμοποιείται για την εκχύλιση τροφίμων ή συστατικών τροφίμων·

               γ)

               ένδειξη για την ταυτοποίηση της παρτίδας·

               δ)

               το όνομα ή εταιρική επωνυμία και η διεύθυνση του κατασκευαστή, συσκευαστή, ή πωλητή εγκατεστημένου στην Κοινότητα·

               ε)

               η ονομαστική καθαρή ποσότητα εκφρασμένη σε μονάδες όγκου·

               στ)

               αν είναι αναγκαίο, οι ειδικές συνθήκες διατήρησης ή χρήσης.

         2.   Κατά παρέκκλιση από την παράγραφο 1, οι ενδείξεις που αναφέρονται στα στοιχεία γ), δ), ε) και στ) της παραγράφου αυτής, επιτρέπεται να αναγράφονται μόνον στα εμπορικά έγγραφα της παρτίδας, που θα παραδίδονται κατά ή πριν από την παράδοση.
   3.   Το παρόν άρθρο δεν θίγει σαφέστερες ή εκτενέστερες κοινοτικές διατάξεις που αφορούν το βάρος και τα μέτρα ή διατάξεις που εφαρμόζονται στην ταξινόμηση, τη συσκευασία και την επισήμανση των επικίνδυνων ουσιών και μειγμάτων.
   4.   Τα κράτη μέλη αποφεύγουν να θεσπίζουν απαιτήσεις λεπτομερέστερες από εκείνες που προβλέπονται στο παρόν άρθρο όσον αφορά τον τρόπο αναγραφής των προβλεπόμενων ενδείξεων.
   Τα κράτη μέλη φροντίζουν, εντούτοις, να διασφαλίζουν ότι η πώληση διαλυτών εκχύλισης στο έδαφός τους απαγορεύεται στην περίπτωση που οι προβλεπόμενες από το παρόν άρθρο ενδείξεις δεν αναγράφονται σε γλώσσα ευκόλως κατανοητή από τους αγοραστές, εκτός αν έχουν ληφθεί άλλα μέτρα για την πληροφόρησή τους. Η παρούσα διάταξη δεν εμποδίζει την αναγραφή των ενδείξεων αυτών σε περισσότερες γλώσσες.
   Άρθρο 8
   1.   Η παρούσα οδηγία εφαρμόζεται επίσης στους διαλύτες εκχύλισης που χρησιμοποιούνται ή προορίζονται να χρησιμοποιηθούν στην παρασκευή τροφίμων ή συστατικών τροφίμων που εισάγονται στην Κοινότητα.
   2.   Η παρούσα οδηγία δεν εφαρμόζεται ούτε στους διαλύτες εκχύλισης ούτε στα τρόφιμα που προορίζονται να εξαχθούν από την Κοινότητα.
   Άρθρο 9
   Η οδηγία 88/344/ΕΟΚ, όπως τροποποιήθηκε με τις πράξεις που παρατίθενται στο παράρτημα ΙΙ μέρος Α, καταργείται, με την επιφύλαξη των υποχρεώσεων των κρατών μελών όσον αφορά στις προθεσμίες μεταφοράς που εμφαίνονται στο παράρτημα ΙΙ μέρος Β.
   Οι αναφορές στην καταργούμενη οδηγία νοούνται ως αναφορές στην παρούσα οδηγία και διαβάζονται σύμφωνα με τον πίνακα αντιστοιχίας του παραρτήματος ΙΙΙ.
   Άρθρο 10
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 11
   Η παρούσα οδηγία απευθύνεται στα κράτη μέλη.

      Στρασβούργο, 23 Απριλίου 2009.

            Για το Ευρωπαϊκό Κοινοβούλιο

            Ο Πρόεδρος

         H.-G. PÖTTERING

            Για το Συμβούλιο

            Ο Πρόεδρος

         P. NEČAS

      (1)  ΕΕ C 224 της 30.8.2008, σ. 87.

      (2)  Γνώμη του Ευρωπαϊκού Κοινοβουλίου της 23ης Σεπτεμβρίου 2008 (δεν έχει δημοσιευθεί ακόμη στην Επίσημη Εφημερίδα) και απόφαση του Συμβουλίου της 23ης Μαρτίου 2009.

      (3)  ΕΕ L 157 της 24.6.1988, σ. 28.

      (4)  Βλέπε παράρτημα ΙΙ μέρος Α.

      (5)  ΕΕ L 184 της 17.7.1999, σ. 23.

      (6)  ΕΕ L 31 της 1.2.2002, σ. 1.

      ΠΑΡΑΡΤΗΜΑ Ι

         ΔΙΑΛΥΤΕΣ ΕΚΧΥΛΙΣΗΣ ΟΙ ΟΠΟΙΟΙ ΕΠΙΤΡΕΠΕΤΑΙ ΝΑ ΧΡΗΣΙΜΟΠΟΙΟΥΝΤΑΙ ΓΙΑ ΤΗΝ ΚΑΤΕΡΓΑΣΙΑ ΠΡΩΤΩΝ ΥΛΩΝ, ΤΡΟΦΙΜΩΝ, ΥΛΙΚΩΝ ΠΑΡΑΣΚΕΥΗΣ ΤΡΟΦΙΜΩΝ Ή ΤΩΝ ΣΥΣΤΑΤΙΚΩΝ ΤΟΥΣ

      ΜΕΡΟΣ Ι

         Διαλύτες εκχύλισης που πρέπει να χρησιμοποιούνται υπό συνθήκες ορθής παρασκευαστικής πρακτικής για όλες τις χρήσεις
          (1)

      Ονομασία:

                  Προπάνιο

                  Βουτάνιο

                  Οξικός αιθυλεστέρας

                  Αιθανόλη

                  Διοξείδιο του άνθρακα

                  Ακετόνη (2)

                  Υποξείδιο του αζώτου

            ΜΕΡΟΣ ΙΙ

         Διαλύτες εκχύλισης για τους οποίους προσδιορίζονται οι συνθήκες χρήσης

                  Ονομασία

                  Συνθήκες χρήσεις
                  (συνοπτική περιγραφή της εκχύλισης)

                  Μέγιστη περιεκτικότητα σε υπολείμματα στα τρόφιμα ή τα συστατικά τους που παραλήφθηκαν με εκχύλιση

                  Εξάνιο (3)

                  Παρασκευή ή κλασματική απόσταξη λιπών και ελαίων και παραγωγή βουτύρου κακάο

                  1 mg/kg στο λίπος ή στο λάδι ή στο βούτυρο κακάο

                  Παρασκευή προϊόντων με βάση απολιπανθείσες πρωτεΐνες και απολιπανθέντα άλευρα

                  10 mg/kg στο τρόφιμο που περιέχει το προϊόν που παρασκευάζεται με βάση απολιπανθείσες πρωτεΐνες και απολιπανθέντα άλευρα

                  30 mg/kg στα απολιπανθέντα προϊόντα σόγιας όπως πωλούνται στον τελικό καταναλωτή

                  Παρασκευή απολιπανθέντων φύτρων σιτηρών

                  5 mg/kg στα απολιπανθέντα φύτρα σιτηρών

                  Οξικός μεθυλεστέρας

                  Αφαίρεση της καφεΐνης ή ερεθιστικών και πικρών υλών από τον καφέ και το τσάι

                  20 mg/kg στον καφέ ή το τσάι

                  Παρασκευάσματα ζάχαρης από μελάσσα

                  1 mg/kg στη ζάχαρη

                  Μεθυλυαιθυλοκετόνη (4)

                  Κλασματική απόσταξη λιπών και ελαίων

                  5 mg/kg στο λίπος ή το έλαιο

                  Αφαίρεση της καφεΐνης ή ερεθιστικών και πικρών υλών από τον καφέ και το τσάι

                  20 mg/kg στον καφέ ή το τσάι

                  Διχλωρομεθάνιο

                  Αφαίρεση της καφεΐνης ή ερεθιστικών και πικρών υλών από τον καφέ και το τσάι

                  2 mg/kg στον καβουρδισμένο καφέ και 5 mg/kg στο τσάι

                  Μεθανόλη

                  Για όλες τις χρήσεις

                  10 mg/kg

                  Προπανόλη-2

                  Για όλες τις χρήσεις

                  10 mg/kg

            ΜΕΡΟΣ ΙΙΙ

         Διαλύτες εκχύλισης για τους οποίους προσδιορίζονται οι συνθήκες χρήσης

                  Ονομασία

                  Μέγιστη περιεκτικότητα σε υπολείμματα στα τρόφιμα που οφείλονται στους διαλύτες εκχύλισης κατά την προετοιμασία αρωματικών υλών από φυσικές αρωματικές ύλες

                  Διαιθυλαιθέρας

                  2 mg/kg

                  Εξάνιο (5)

                  1 mg/kg

                  Κυκλοεξάνιο

                  1 mg/kg

                  Οξικός μεθυλεστέρας

                  1 mg/kg

                  Βουτανόλη-1

                  1 mg/kg

                  Βουτανόλη-2

                  1 mg/kg

                  Μεθυλοαιθυλοκετόνη (5)

                  1 mg/kg

                  Διχλωρομεθάνιο

                  0,02 mg/kg

                  Προπανόλη-1

                  1 mg/kg

                  1,1,1,2-τετραφθοροαιθάνιο

                  0,02 mg/kg

         (1)  Ένας διαλύτης εκχύλισης θεωρείται ότι χρησιμοποιείται υπό συνθήκες ορθής παρασκευαστικής πρακτικής εφόσον η χρήση του αφήνει υπολείμματα ή παράγωγα μόνο σε ποσότητες τεχνικά αναπόφευκτες που δεν ενέχουν κίνδυνο για την ανθρώπινη υγεία.

         (2)  Απαγορεύεται η χρήση ακετόνης στον εξευγενισμό του πυρηνελαίου.

         (3)  Εξάνιο: προϊόν του εμπορίου το οποίο αποτελείται κυρίως από κεκορεσμένους ακύκλους υδρογονάνθρακες περιέχοντες 6 άτομα άνθρακα και το οποίο αποστάζεται μεταξύ 64 °C και 70 °C. Η συνδυασμένη χρήση του εξανίου και της μεθυλοαιθυλοκετόνης απαγορεύεται.

         (4)  Η περιεκτικότητα αυτού του διαλύτη n-εξάνιο δεν πρέπει να υπερβαίνει τα 50 mg/kg. Η συνδυασμένη χρήση του εξανίου και της μεθυλοαιθυλοκετόνης απαγορεύεται.

         (5)  Η συνδυασμένη χρήση του εξανίου και της μεθυλοαιθυλοκετόνης απαγορεύεται.

      ΠΑΡΑΡΤΗΜΑ ΙΙ
      ΜΕΡΟΣ Α

         Καταργούμενη οδηγία με κατάλογο των διαδοχικών τροποποιήσεών της

         (κατά το άρθρο 9)

                  Οδηγία 88/344/ΕΟΚ του Συμβουλίου
                  (ΕΕ L 157 της 24.6.1988, σ. 28)

                  Οδηγία 92/115/ΕΟΚ του Συμβουλίου
                  (ΕΕ L 409 της 31.12.1992, σ. 31)

                  Οδηγία 94/52/ΕΚ του Ευρωπαϊκού Κοινοβουλίου και του Συμβουλίου
                  (ΕΕ L 331 της 21.12.1994, σ. 10)

                  Οδηγία 97/60/ΕΚ του Ευρωπαϊκού Κοινοβουλίου και του Συμβουλίου
                  (ΕΕ L 331 της 3.12.1997, σ. 7)

                  Κανονισμός (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου
                  (ΕΕ L 284 της 31.10.2003, σ. 1)

                  Μόνον το σημείο 9 του παραρτήματος III

            ΜΕΡΟΣ B

         Καταληκτικές ημερομηνίες ενσωμάτωσης στο εθνικό δίκαιο

         (κατά το άρθρο 9)

                  Οδηγία

                  Λήξη της προθεσμίας ενσωμάτωσης

                  88/344/ΕΟΚ

                  13 Ιουνίου 1991

                  92/115/ΕΟΚ

                              α)

                           1 Ιουλίου 1993

                              β)

                           1 Ιανουαρίου 1994 (1)

                  94/52/ΕΚ

                  7 Δεκεμβρίου 1995

                  97/60/ΕΚ

                              α)

                           27 Οκτωβρίου 1998

                              β)

                           27 Απριλίου 1999 (2)

         (1)  Σύμφωνα με το άρθρο 2 παράγραφος 1 της οδηγίας 92/115/ΕΟΚ:
      «Τα κράτη μέλη τροποποιούν τις νομοθετικές, κανονιστικές και διοικητικές τους διατάξεις κατά τρόπον ώστε:

                  —

                  να επιτρέπεται το εμπόριο προϊόντων που ανταποκρίνονται στην παρούσα οδηγία το αργότερο από 1ης Ιουλίου 1993,

                  —

                  να απαγορεύεται το εμπόριο προϊόντων που δεν ανταποκρίνονται στην παρούσα οδηγία από 1ης Ιανουαρίου 1994.».

         (2)  Σύμφωνα με το άρθρο 2 παράγραφος 1 της οδηγίας 97/60/ΕΚ:
      «Τα κράτη μέλη τροποποιούν τις νομοθετικές, κανονιστικές και διοικητικές τους διατάξεις κατά τρόπον ώστε:

                  —

                  να επιτραπεί το εμπόριο προϊόντων που ανταποκρίνονται στην οδηγία 88/344/ΕΟΚ, όπως τροποποιήθηκε με την παρούσα οδηγία, το αργότερο στις 27 Οκτωβρίου 1998,

                  —

                  να απαγορευθεί το εμπόριο προϊόντων που δεν ανταποκρίνονται στην οδηγία 88/344/ΕΟΚ, όπως τροποποιήθηκε με την παρούσα οδηγία, στις 27 Απριλίου 1999. Ωστόσο, τα προϊόντα που έχουν διατεθεί στην αγορά ή στα οποία έχει επικολληθεί ετικέτα πριν από αυτή την ημερομηνία και δεν ανταποκρίνονται στην οδηγία 88/344/ΕΟΚ, όπως τροποποιήθηκε με την παρούσα οδηγία, μπορούν να διατίθενται στην αγορά μέχρις εξαντλήσεως των αποθεμάτων.».

      ΠΑΡΑΡΤΗΜΑ ΙΙΙ

         Πίνακας αντιστοίχιας

                  Οδηγία 88/344/ΕΟΚ

                  Παρούσα οδηγία

                  Άρθρο 1 παράγραφος 1

                  Άρθρο 1 παράγραφος 1

                  Άρθρο 1 παράγραφος 3

                  Άρθρο 1 παράγραφος 2

                  Άρθρο 2 παράγραφος 1

                  Άρθρο 2 παράγραφος 1

                  Άρθρο 2 παράγραφος 2

                  Άρθρο 2 παράγραφος 2

                  Άρθρο 2 παράγραφος 3

                  —

                  Άρθρο 2 παράγραφος 4

                  Άρθρο 2 παράγραφος 3

                  Άρθρο 3

                  Άρθρο 3

                  Άρθρο 4

                  Άρθρο 4

                  Άρθρο 5

                  Άρθρο 5

                  Άρθρο 6 παράγραφος 1

                  Άρθρο 6 παράγραφος 1

                  Άρθρο 6 παράγραφος 2

                  —

                  Άρθρο 6 παράγραφος 3

                  —

                  —

                  Άρθρο 6 παράγραφος 2

                  —

                  Άρθρο 6 παράγραφος 3

                  —

                  Άρθρο 6 παράγραφος 4

                  Άρθρο 7

                  Άρθρο 7

                  Άρθρο 8

                  Άρθρο 8

                  Άρθρο 9

                  —

                  —

                  Άρθρο 9

                  —

                  Άρθρο 10

                  Άρθρο 10

                  Άρθρο 11

                  παράρτημα

                  παράρτημα Ι

                  —

                  παράρτημα ΙΙ

                  —

                  παράρτημα ΙΙΙ


title: Οδηγία 2010/88/ΕΕ του Συμβουλίου, της 7ης Δεκεμβρίου 2010 , για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, όσον αφορά τη διάρκεια της υποχρεωτικής εφαρμογής ενός κατώτατου κανονικού συντελεστή

text:
               10.12.2010

               EL

               Επίσημη Εφημερίδα της Ευρωπαϊκής Ένωσης

               L 326/1

         ΟΔΗΓΊΑ 2010/88/ΕΕ ΤΟΥ ΣΥΜΒΟΥΛΊΟΥ
   της 7ης Δεκεμβρίου 2010
   για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, όσον αφορά τη διάρκεια της υποχρεωτικής εφαρμογής ενός κατώτατου κανονικού συντελεστή
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης και ιδίως το άρθρο 113,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη του Ευρωπαϊκού Κοινοβουλίου,
   Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής,
   Αποφασίζοντας σύμφωνα με ειδική νομοθετική διαδικασία,
   Εκτιμώντας τα ακόλουθα:

               (1)

               Το άρθρο 97 παράγραφος 1 της οδηγίας 2006/112/ΕΚ του Συμβουλίου (1) προβλέπει ότι, από την 1η Ιανουαρίου 2006 και έως την 31η Δεκεμβρίου 2010, ο κανονικός συντελεστής δεν μπορεί να είναι κατώτερος του 15 %.

               (2)

               Ο κανονικός συντελεστής του φόρου προστιθέμενης αξίας (ΦΠΑ) που ισχύει σε διάφορα κράτη μέλη, σε συνδυασμό με τον μηχανισμό του μεταβατικού συστήματος, έχει διασφαλίσει τη λειτουργία του συστήματος αυτού κατά αποδεκτό τρόπο. Χάρη στους νέους κανόνες σχετικά με τον τόπο παροχής των υπηρεσιών, οι οποίοι ευνοούν τη φορολόγηση στον τόπο κατανάλωσης, οι δυνατότητες εκμετάλλευσης των διαφορών στους συντελεστές ΦΠΑ μέσω μετεγκατάστασης περιορίστηκαν περισσότερο και μειώθηκαν οι δυνητικές στρεβλώσεις του ανταγωνισμού.

               (3)

               Για να αποφευχθούν οι διαρθρωτικές ανισορροπίες στην Ευρωπαϊκή Ένωση και οι στρεβλώσεις του ανταγωνισμού σε ορισμένους τομείς δραστηριοτήτων, λόγω των αυξανόμενων αποκλίσεων στους κανονικούς συντελεστές ΦΠΑ που εφαρμόζουν τα κράτη μέλη, είναι συνήθης πρακτική στον τομέα των έμμεσων φόρων ο καθορισμός κατώτατων συντελεστών. Είναι ακόμη απαραίτητο να γίνει το ίδιο και για τον ΦΠΑ.

               (4)

               Αναμένοντας τα αποτελέσματα των διαβουλεύσεων σχετικά με τη νέα στρατηγική για τον ΦΠΑ, τα οποία αναμένεται ότι θα καλύπτουν τις μελλοντικές ρυθμίσεις και τα αντίστοιχα επίπεδα εναρμόνισης, θα ήταν πρόωρος ο καθορισμός μόνιμου επιπέδου για τον κανονικό συντελεστή ή το ενδεχόμενο της αλλαγής του επιπέδου του κατώτατου συντελεστή.

               (5)

               Είναι συνεπώς σκόπιμο να διατηρηθεί ο κατώτατος κανονικός συντελεστής στο 15 % για όσο επιπλέον διάστημα θεωρείται απαραίτητο για τη διασφάλιση της ασφάλειας του δικαίου, επιτρέποντας παράλληλα τη μελλοντική αναθεώρησή του.

               (6)

               Αυτό δεν αποκλείει περαιτέρω αναθεώρηση της νομοθεσίας ΦΠΑ πριν από τις 31 Δεκεμβρίου 2015, ώστε να προσαρμοστεί στο αποτέλεσμα της νέας στρατηγικής στον τομέα του ΦΠΑ.

               (7)

               Σύμφωνα με το σημείο 34 της διοργανικής συμφωνίας για τη βελτίωση της νομοθεσίας (2), τα κράτη μέλη παροτρύνονται να καταρτίζουν, προς ιδία χρήση και προς όφελος της Ένωσης, τους δικούς τους πίνακες, οι οποίοι αποτυπώνουν, στο μέτρο του δυνατού, την αντιστοιχία της παρούσας οδηγίας με τα μέτρα μεταφοράς στο εθνικό δίκαιο, και να τους δημοσιοποιούν.

               (8)

               Η οδηγία 2006/112/ΕΚ θα πρέπει συνεπώς να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Το άρθρο 97 της οδηγίας 2006/112/ΕΟΚ αντικαθίσταται από το ακόλουθο κείμενο:

      «Άρθρο 97
      Από την 1η Ιανουαρίου 2011 έως και την 31η Δεκεμβρίου 2015, ο κανονικός συντελεστής δεν μπορεί να είναι κατώτερος του 15 %.».

   Άρθρο 2
   1.   Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που απαιτούνται για τη συμμόρφωση με την παρούσα οδηγία το αργότερο έως την 1η Ιανουαρίου 2011. Κοινοποιούν αμέσως στην Επιτροπή το κείμενο των εν λόγω διατάξεων.
   Οι διατάξεις αυτές, όταν θεσπίζονται από τα κράτη μέλη, περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Οι λεπτομερείς διατάξεις για την παραπομπή αυτήν καθορίζονται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 3
   Η παρούσα οδηγία αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα οδηγία απευθύνεται στα κράτη μέλη.

      Βρυξέλλες, 7 Δεκεμβρίου 2010.

            Για το Συμβούλιο

            Ο Πρόεδρος

         D. REYNDERS

      (1)  ΕΕ L 347 της 11.12.2006, σ. 1.

      (2)  ΕΕ C 321 της 31.12.2003, σ. 1.


Avis juridique important

|

32003L0016

Οδηγία 2003/16/ΕΚ της Επιτροπής, της 19ης Φεβρουαρίου 2003, για προσαρμογή στην τεχνική πρόοδο του παραρτήματος III της οδηγίας 76/768/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα

Επίσημη Εφημερίδα αριθ. L 046 της 20/02/2003 σ. 0024 - 0024

Οδηγία 2003/16/ΕΚ της Επιτροπήςτης 19ης Φεβρουαρίου 2003για προσαρμογή στην τεχνική πρόοδο του παραρτήματος III της οδηγίας 76/768/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στα καλλυντικά προϊόνταΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,την οδηγία 76/768/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα(1), που τροποποιήθηκε τελευταία από την οδηγία 2003/1/ΕΚ της Επιτροπής(2), και ιδίως το άρθρο 8, παράγραφος 2,Ύστερα από διαβουλεύσεις με την επιστημονική επιτροπή καλλυντικών προϊόντων και μη διατροφικών προϊόντων προοριζομένων για τους καταναλωτές (SCCNF),Εκτιμώντας τα ακόλουθα:(1) Η επιστημονική επιτροπή καλλυντικών προϊόντων και μη διατροφικών προϊόντων προοριζομένων για τους καταναλωτές (SCCNFP) συνιστά ως ασφαλή τη χρήση του ξυλολικού μόσχου σε καλλυντικά προϊόντα, εξαιρουμένων των προϊόντων στοματικής υγιεινής, με μέγιστη θεωρητική ημερήσια απορροφούμενη δόση περίπου 10 μg/kg.(2) Η SCCNFP συνιστά ως ασφαλή τη χρήση του κετονικού μόσχου σε καλλυντικά προϊόντα, εξαιρουμένων των προϊόντων στοματικής υγιεινής, με μέγιστη θεωρητική ημερήσια απορροφούμενη δόση περίπου 14 μg/kg.(3) Εν αναμονή της ολοκλήρωσης της αξιολόγησης των κινδύνων σχετικά με τις δύο αυτές ουσίες σύμφωνα με τον κανονισμό (ΕΟΚ) αριθ. 793/93 του Συμβουλίου, της 23ης Μαρτίου 1993, για την αξιολόγηση και τον έλεγχο των κινδύνων από τις υπάρχουσες ουσίες(3), οι εν λόγω δύο ουσίες συμπεριλήφθηκαν προσωρινά, έως τις 28 Φεβρουαρίου 2003, στο παράρτημα III μέρος 2 της οδηγίας 76/768/ΕΟΚ.(4) Δεδομένου ότι η αξιολόγηση των κινδύνων δεν έχει ολοκληρωθεί ακόμη, σύμφωνα με τον προαναφερόμενο κανονισμό, πρέπει να προβλεφθεί αντίστοιχη παράταση της περιόδου συμπερίληψης του ξυλολικού μόσχου και του κετονικού μόσχου στο παράρτημα III, μέρος 2 της οδηγίας 76/768/ΕΟΚ.(5) Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο των οδηγιών που αποβλέπουν στην εξάλειψη των τεχνικών εμποδίων στις συναλλαγές στον τομέα των καλλυντικών προϊόντων,ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:Άρθρο 1Όσον αφορά τους αύξοντες αριθμούς 61 και 62 στο παράρτημα III, μέρος 2, στήλη ζ, της οδηγίας 76/768/ΕΟΚ, η ημερομηνία "28.2.2003" αντικαθίσταται από την ημερομηνία "30.9.2004".Άρθρο 2Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία πριν από τις 28 Φεβρουαρίου 2003. Ενημερώνουν αμέσως την Επιτροπή σχετικά.Οι διατάξεις που θεσπίζουν τα κράτη μέλη για το σκοπό αυτό περιλαμβάνουν παραπομπή στην παρούσα οδηγία ή συνοδεύονται από σχετική παραπομπή κατά την επίσημη δημοσίευσή τους. Ο τρόπος παραπομπής καθορίζεται από τα κράτη μέλη.Άρθρο 3Η παρούσα οδηγία αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.Άρθρο 4Η παρούσα οδηγία απευθύνεται στα κράτη μέλη.Βρυξέλλες, 19 Φεβρουαρίου 2003.Για την ΕπιτροπήErkki LiikanenΜέλος της Επιτροπής(1) ΕΕ L 262 της 27.9.1976, σ. 169.(2) ΕΕ L 5 της 10.1.2003, σ. 14.(3) ΕΕ L 84 της 5.4.1993, σ. 1.


title: Οδηγία 2005/42/ΕΚ της Επιτροπής, της 20ής Ιουνίου 2005, για την τροποποίηση της οδηγίας 76/768/ΕΟΚ του Συμβουλίου σχετικά με τα καλλυντικά προϊόντα, με σκοπό την προσαρμογή των παραρτημάτων II, ΙV και VI στην τεχνική πρόοδο   (Κείμενο που παρουσιάζει ενδιαφέρον για τον ΕΟΧ)

text:
               21.6.2005

               EL

               Επίσημη Εφημερίδα της Ευρωπαϊκής Ένωσης

               L 158/17

      ΟΔΗΓΊΑ 2005/42/ΕΚ ΤΗΣ ΕΠΙΤΡΟΠΉΣ

   της 20ής Ιουνίου 2005
   για την τροποποίηση της οδηγίας 76/768/ΕΟΚ του Συμβουλίου σχετικά με τα καλλυντικά προϊόντα, με σκοπό την προσαρμογή των παραρτημάτων II, ΙV και VI στην τεχνική πρόοδο
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 76/768/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα (1), και ιδίως το άρθρο 8 παράγραφος 2,
   Ύστερα από διαβουλεύσεις με την επιστημονική επιτροπή για τα καλλυντικά προϊόντα και τα μη εδώδιμα προϊόντα που προορίζονται για τον καταναλωτή,
   Εκτιμώντας τα ακόλουθα:

               (1)

               Με βάση την αξιολόγηση σχετικά με την τοξικότητα για το δέρμα του ελαίου ρίζας costus (Saussurea lappa Clarke), της 7-αιθοξυ-4-μεθυλοκουμαρίνης, της εξαϋδροκουμαρίνης και του βάλσαμου του Περού (Myroxylon pereirae), η επιστημονική επιτροπή για τα καλλυντικά προϊόντα και τα μη εδώδιμα προϊόντα που προορίζονται για τον καταναλωτή διατυπώνει τη γνώμη ότι οι ουσίες αυτές δεν πρέπει να χρησιμοποιούνται ως συστατικά αρωματικής ουσίας σε καλλυντικά προϊόντα. Επομένως, πρέπει να περιληφθούν στο παράρτημα ΙΙ της οδηγίας 76/768/ΕΟΚ.

               (2)

               Τα αζωχρώματα CI 12150, CI 20170 και CI 27290 περιλαμβάνονται στο παράρτημα IV, μέρος πρώτο, της οδηγίας 76/768/ΕΟΚ ως χρωστικές ύλες που επιτρέπεται να χρησιμοποιούνται στα καλλυντικά. Η ασφάλεια αυτών των χρωστικών υλών αμφισβητήθηκε για το λόγο ότι ενδέχεται να σχηματίζουν καρκινογόνους αμίνες κατά τη διάρκεια του μεταβολισμού. Η επιστημονική επιτροπή για τα καλλυντικά προϊόντα και τα μη εδώδιμα προϊόντα που προορίζονται για τον καταναλωτή έχει τη γνώμη, βάσει των διαθέσιμων πληροφοριών, ότι η χρήση των χρωστικών υλών CI 12150, CI 20170 και CI 27290 θέτει σε κίνδυνο την υγεία των καταναλωτών, καθώς ενδέχεται να απελευθερώνουν μία ή περισσότερες καρκινογόνους αρωματικές αμίνες. Συνεπώς, οι χρωστικές αυτές ύλες πρέπει να απαλειφθούν από το παράρτημα IV μέρος πρώτο της οδηγίας 76/768/ΕΟΚ.

               (3)

               Το χλωριούχο βενζαιθώνιο περιλαμβάνεται με αύξοντα αριθμό 53 στο μέρος Ι του παραρτήματος VI της οδηγίας 76/768/ΕΟΚ ως συντηρητικό το οποίο επιτρέπεται να χρησιμοποιείται σε καλλυντικά προϊόντα που εκπλύνονται σε συγκέντρωση έως και 0,1 %. Η επιστημονική επιτροπή για τα καλλυντικά προϊόντα και τα μη εδώδιμα προϊόντα που προορίζονται για τον καταναλωτή διατυπώνει τη γνώμη ότι το χλωριούχο βενζαιθώνιο πρέπει επίσης να επιτρέπεται να χρησιμοποιείται και στα μη εκπλυόμενα καλλυντικά προϊόντα, εκτός από εκείνα που προορίζονται για στοματική φροντίδα, σε συγκέντρωση έως και 0,1 %. Επομένως, η καταχώριση με αύξοντα αριθμό 53 στο μέρος I του παραρτήματος VI της οδηγίας 76/768/ΕΟΚ πρέπει να τροποποιηθεί ανάλογα.

               (4)

               Η επιστημονική επιτροπή για τα καλλυντικά προϊόντα και τα μη εδώδιμα προϊόντα που προορίζονται για τους καταναλωτές διατυπώνει τη γνώμη ότι η μεθυλισοθειαζολινόνη δεν αποτελεί κίνδυνο για την υγεία των καταναλωτών, εάν χρησιμοποιηθεί στα τελικά καλλυντικά προϊόντα ως συντηρητικό σε συγκέντρωση έως και 0,01 %. Επομένως, η μεθυλισοθειαζολινόνη πρέπει να περιληφθεί στο μέρος 1 του παραρτήματος VI της οδηγίας 76/768/ΕΟΚ με αύξοντα αριθμό 57.

               (5)

               Συνεπώς, η οδηγία 76/768/ΕΟΚ πρέπει να τροποποιηθεί αναλόγως.

               (6)

               Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής καλλυντικών προϊόντων,

         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Τα παραρτήματα ΙΙ, ΙV και VI της οδηγίας 76/768/ΕΟΚ τροποποιούνται σύμφωνα με το παράρτημα της παρούσας οδηγίας.
   Άρθρο 2
   Τα κράτη μέλη λαμβάνουν τα αναγκαία μέτρα ώστε να διασφαλίσουν ότι από τις 31 Μαρτίου 2006 τα καλλυντικά προϊόντα, τα οποία δεν συμμορφώνονται προς τα παραρτήματα ΙΙ και ΙV της οδηγίας 76/768/ΕΟΚ, όπως τροποποιείται με την παρούσα οδηγία, δεν διατίθενται στην αγορά από κοινοτικούς παραγωγούς ή από τους εισαγωγείς που είναι εγκατεστημένοι στην Κοινότητα, και ότι τα προϊόντα αυτά δεν πωλούνται ούτε διατίθενται στον τελικό καταναλωτή.
   Άρθρο 3
   1.   Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο στις 31 Δεκεμβρίου 2005. Ανακοινώνουν αμέσως στην Επιτροπή το κείμενο των εν λόγω διατάξεων καθώς και τον πίνακα αντιστοιχίας μεταξύ αυτών των διατάξεων και της παρούσας οδηγίας.
   Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος αυτής της αναφοράς καθορίζεται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 4
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 5
   Η παρούσα οδηγία απευθύνεται στα κράτη μέλη.

      Βρυξέλλες, 20 Ιουνίου 2005.

            Για την Επιτροπή

         Günter VERHEUGEN

            Αντιπρόεδρος

      (1)  ΕΕ L 262 της 27.9.1976, σ. 169· οδηγία όπως τροποποιήθηκε τελευταία από την οδηγία 2005/9/ΕΚ της Επιτροπής (EE L 27 της 29.1.2005, σ. 46).

      ΠΑΡΑΡΤΗΜΑ
      Τα παραρτήματα της οδηγίας 76/768/ΕΟΚ τροποποιούνται ως εξής

                  1)

                  Στο παράρτημα ΙΙ προστίθενται οι ακόλουθοι αύξοντες αριθμοί:

                              «1133.

                              Έλαιο ρίζας costus (Saussurea lappa Clarke) (αριθ. CAS 8023-88-9), όταν χρησιμοποιείται ως συστατικό αρωματικής ουσίας

                              1134.

                              7-αιθοξυ-4-μεθυλοκουμαρίνη (αριθ. CAS 87-05-8), όταν χρησιμοποιείται ως συστατικό αρωματικής ουσίας

                              1135.

                              Εξαϋδροκουμαρίνη (αριθ. CAS 700-82-3), όταν χρησιμοποιείται ως συστατικό αρωματικής ουσίας

                              1136.

                              Μυρόξυλο το περουβιανό (ονομασία INCI: Myroxylon pereirae· αριθ. CAS 8007-00-9), όταν χρησιμοποιείται ως συστατικό αρωματικής ουσίας»

                  2)

                  Στο παράρτημα ΙV μέρος πρώτο, απαλείφονται οι χρωστικές ύλες CI 12150, CI 20170 και CI 27290.

                  3)

                  Το παράρτημα VI μέρος πρώτο, τροποποιείται ως εξής:

                              α)

                              Ο αύξων αριθμός 53 αντικαθίσταται από τον ακόλουθο:

                                          Αύξων αριθμός

                                          Ουσία

                                          Μέγιστη εγκεκριμένη συγκέντρωση

                                          Περιορισμοί και απαιτήσεις

                                          Συνθήκες χρήσης και προειδοποιήσεις που πρέπει να αναφέρονται στην ετικέτα

                                          α

                                          β

                                          γ

                                          δ

                                          ε

                                          «53

                                          Benzethonium Chloride (INCI)

                                          0,1 %

                                                      α)

                                                      Εκπλυόμενα προϊόντα,

                                                      β)

                                                      Μη εκπλυόμενα προϊόντα εκτός από αυτά που προορίζονται για στοματική φροντίδα»

                              β)

                              προστίθεται η ακόλουθη καταχώριση με αύξοντα αριθμό 57:

                                          Αύξων αριθμός

                                          Ουσία

                                          Μέγιστη εγκεκριμένη συγκέντρωση

                                          Περιορισμοί και απαιτήσεις

                                          Συνθήκες χρήσης και προειδοποιήσεις που πρέπει να αναφέρονται στην ετικέτα

                                          α

                                          β

                                          γ

                                          δ

                                          ε

                                          «57

                                          Methylisothiazolinone (INCI)

                                          0,01 %»


title: Οδηγία 2007/68/ΕΚ της Επιτροπής, της 27ης Νοεμβρίου 2007 , για την τροποποίηση του παραρτήματος ΙΙΙα της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου όσον αφορά ορισμένα συστατικά τροφίμων (Κείμενο που παρουσιάζει ενδιαφέρον για τον ΕΟΧ)

text:
               28.11.2007

               EL

               Επίσημη Εφημερίδα της Ευρωπαϊκής Ένωσης

               L 310/11

      ΟΔΗΓΊΑ 2007/68/ΕΚ ΤΗΣ ΕΠΙΤΡΟΠΉΣ

   της 27ης Νοεμβρίου 2007
   για την τροποποίηση του παραρτήματος ΙΙΙα της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου όσον αφορά ορισμένα συστατικά τροφίμων
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2000/13/ΕΚ του Ευρωπαϊκού Κοινοβουλίου και του Συμβουλίου, της 20ής Μαρτίου 2000, για προσέγγιση των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων (1), και ιδίως το άρθρο 6 παράγραφος 11 τρίτο εδάφιο και το άρθρο 21,
   Εκτιμώντας τα ακόλουθα:

               (1)

               Το παράρτημα ΙΙΙα της οδηγίας 2000/13/ΕΚ θεσπίζει κατάλογο των συστατικών τροφίμων τα οποία πρέπει να αναγράφονται στην επισήμανση των τροφίμων επειδή ενδέχεται να προκαλέσουν ανεπιθύμητες αντιδράσεις σε ευπαθή άτομα.

               (2)

               Η οδηγία 2000/13/ΕΚ προβλέπει τη δυνατότητα απαλλαγής από την απαίτηση επισήμανσης συστατικών ή ουσιών που προέρχονται από συστατικά τα οποία απαριθμούνται στο παράρτημα ΙΙΙα και για τα οποία έχει αποδειχθεί επιστημονικά ότι δεν είναι πιθανό, υπό ορισμένες συνθήκες, να προκαλέσουν ανεπιθύμητες αντιδράσεις.

               (3)

               Στην οδηγία 2005/26/ΕΚ της Επιτροπής (2) καταρτίζεται ο κατάλογος των συστατικών τροφίμων ή ουσιών οι οποίες απαλλάσσονται προσωρινά από την απαίτηση επισήμανσης έως τις 25 Νοεμβρίου 2007.

               (4)

               Διάφορες αιτήσεις για μόνιμη απαλλαγή από την απαίτηση επισήμανσης έχουν υποβληθεί στην Ευρωπαϊκή Αρχή για την Ασφάλεια των Τροφίμων (ΕΑΑΤ). Οι εν λόγω αιτήσεις αφορούν ουσίες για τις οποίες χορηγήθηκαν προσωρινές απαλλαγές με την οδηγία 2005/26/ΕΚ. Με βάση τις γνωμοδοτήσεις της ΕΑΑΤ και άλλα διαθέσιμα στοιχεία, μπορεί να συναχθεί το συμπέρασμα ότι ορισμένα συστατικά ή ουσίες που προέρχονται από εκείνα τα συστατικά που απαριθμούνται στο παράρτημα ΙΙΙα της οδηγίας 2000/13/ΕΚ δεν είναι πιθανό, υπό ορισμένες συνθήκες, να προκαλέσουν ανεπιθύμητες αντιδράσεις σε ευπαθή άτομα.

               (5)

               Τα εν λόγω συστατικά ή οι ουσίες που προέρχονται από αυτά τα συστατικά πρέπει, συνεπώς, να αφαιρεθούν μόνιμα από το παράρτημα ΙΙΙα της οδηγίας 2000/13/ΕΚ.

               (6)

               Ως εκ τούτου, το παράρτημα ΙΙΙα της οδηγίας 2000/13/ΕΚ πρέπει να τροποποιηθεί αναλόγως.

               (7)

               Η οδηγία 2005/26/ΕΚ πρέπει να καταργηθεί στις 26 Νοεμβρίου 2007 λόγω της προθεσμίας που ορίζεται στο άρθρο 6 παράγραφος 11 δεύτερο εδάφιο της οδηγίας 2000/13/ΕΚ.

               (8)

               Προκειμένου να αποφευχθεί πιθανή δυσλειτουργία της αγοράς, είναι αναγκαίο η εν λόγω οδηγία να εφαρμόζεται από τις 26 Νοεμβρίου 2007.

               (9)

               Αναμενόταν ότι η εν λόγω οδηγία θα μπορούσε να εκδοθεί και να δημοσιευθεί πολύ πριν από τις 26 Νοεμβρίου 2007 για να δώσει χρόνο στη βιομηχανία να προσαρμοστεί στους νέους κανόνες. Εφόσον αυτό δεν ήταν δυνατό στην πράξη, φαίνεται συνεπώς αναγκαίο να ληφθούν προσωρινά μέτρα για να διευκολυνθεί η εφαρμογή των νέων κανόνων. Πράγματι, οι αλλαγές στους κανόνες επισήμανσης θα επηρεάσουν τη βιομηχανία, κυρίως τις μικρές και μεσαίες επιχειρήσεις, οι οποίες χρειάζονται περίοδο προσαρμογής για τη ομαλή μετάβαση προς τις νέες απαιτήσεις επισήμανσης.

               (10)

               Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΗΝ ΑΚΟΛΟΥΘΗ ΟΔΗΓΙΑ:
   Άρθρο 1
   Το παράρτημα ΙΙΙα της οδηγίας 2000/13/ΕΚ αντικαθίσταται από το κείμενο του παραρτήματος της παρούσας οδηγίας από τις 26 Νοεμβρίου 2007 και μετά.
   Άρθρο 2
   1.   Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο έως τις 31 Μαΐου 2008. Κοινοποιούν αμέσως στην Επιτροπή το κείμενο των εν λόγω διατάξεων, καθώς και πίνακα αντιστοιχίας μεταξύ των εν λόγω διατάξεων και των διατάξεων της παρούσας οδηγίας.
   Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
   2.   Τα κράτη μέλη κοινοποιούν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 3
   Η οδηγία 2005/26/ΕΚ καταργείται από τις 26 Νοεμβρίου 2007.
   Τα κράτη μέλη επιτρέπουν τα τρόφιμα που έχουν διατεθεί στην αγορά ή επισημανθεί πριν από τις 31 Μαΐου 2009 και τα οποία συμμορφώνονται με τις διατάξεις της οδηγίας 2005/26/ΕΚ να διατίθεται στο εμπόριο μέχρι να εξαντληθούν τα αποθέματα.
   Άρθρο 4
   Η παρούσα οδηγία αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 5
   Η παρούσα οδηγία απευθύνεται στα κράτη μέλη.

      Βρυξέλλες, 27 Νοεμβρίου 2007.

            Για την Επιτροπή

         Μάρκος ΚΥΠΡΙΑΝΟΫ

            Μέλος της Επιτροπής

      (1)  ΕΕ L 109 της 6.5.2000, σ. 29. Οδηγία όπως τροποποιήθηκε τελευταία με την οδηγία 2006/142/ΕΚ της Επιτροπής (ΕΕ L 368 της 23.12.2006, σ. 110).

      (2)  ΕΕ L 75 της 22.3.2005, σ. 33. Οδηγία όπως τροποποιήθηκε με την οδηγία 2005/63/ΕΚ (ΕΕ L 258 της 4.10.2005, σ. 3).

      ΠΑΡΑΡΤΗΜΑ

            «ΠΑΡΑΡΤΗΜΑ ΙΙΙα
            Συστατικά τροφίμων που αναφέρονται στο άρθρο 6 παράγραφοι 3α, 10 και 11

                        1.

                        Σιτηρά που περιέχουν γλουτένη (δηλαδή σιτάρι, σίκαλη, κριθάρι, βρώμη, σίτος σπέλτα, σιτηρό kamut ή οι υβριδικές τους ποικιλίες) και προϊόντα με βάση τα σιτηρά αυτά, εκτός από:

                                    α)

                                    σιρόπια γλυκόζης με βάση το σιτάρι, συμπεριλαμβανομένης της δεξτρόζης (1)·

                                    β)

                                    μαλτο-δεξτρίνες με βάση το σιτάρι (1)·

                                    γ)

                                    σιρόπια γλυκόζης με βάση το κριθάρι·

                                    δ)

                                    σιτηρά που χρησιμοποιούνται για την παραγωγή αποσταγμάτων ή αιθυλικής αλκοόλης γεωργικής προέλευσης για αλκοολούχα ποτά και άλλα αλκοολικά ποτά.

                        2.

                        Καρκινοειδή και προϊόντα με βάση τα καρκινοειδή.

                        3.

                        Αυγά και προϊόντα με βάση τα αυγά.

                        4.

                        Ψάρια και προϊόντα με βάση τα ψάρια, εκτός από:

                                    α)

                                    ζελατίνη ψαριών που χρησιμοποιείται ως φορέας σκευασμάτων βιταμινών ή καροτενοειδών·

                                    β)

                                    ζελατίνη ψαριών ή ιχθυόκολλα που χρησιμοποιείται ως διαυγαστικό μέσο σε μπίρες και οίνους.

                        5.

                        Αραχίδες (φιστίκια αράπικα) και προϊόντα με βάση τις αραχίδες.

                        6.

                        Σόγια και προϊόντα με βάση τη σόγια, εκτός από:

                                    α)

                                    πλήρως ραφιναρισμένο σογιέλαιο και λίπη που προέρχονται από σόγια (1)·

                                    β)

                                    τοκοφερόλες που έχουν αναμειχθεί με φυσιολογικό τρόπο (E306), φυσική D-άλφα τοκοφερόλη, φυσική D-άλφα οξική τοκοφερόλη, φυσική D-άλφα ηλεκτρική τοκοφερόλη από σπέρματα σόγιας·

                                    γ)

                                    φυτοστερόλες και φυτοστερολεστέρες που προέρχονται από φυτικά έλαια από σπέρματα σόγιας·

                                    δ)

                                    φυτοστανολεστέρας που παράγεται από στερόλες φυτικών ελαίων από σπέρματα σόγιας.

                        7.

                        Γάλα και προϊόντα με βάση το γάλα (συμπεριλαμβανομένης της λακτόζης), εκτός από:

                                    α)

                                    ορός γάλακτος που χρησιμοποιείται για την παραγωγή αποσταγμάτων ή αιθυλικής αλκοόλης γεωργικής προέλευσης για αλκοολούχα ποτά και άλλα αλκοολικά ποτά·

                                    β)

                                    λακτιτόλη.

                        8.

                        Καρποί με κέλυφος, δηλαδή αμύγδαλα (Amygdalus communis L.), φουντούκια (Corylus avellana), καρύδια (Juglans regia), καρύδια κάσιους (Anacardium occidentale), καρύδια πεκάν [Carya illinoiesis (Wangenh.) K. Koch], καρύδια Βραζιλίας (Bertholletia excelsa), πιστάκια (Pistacia vera), καρύδια μακαδάμια και καρύδια Κουίνσλαντ (Macadamia ternifolia) και προϊόντα με βάση τα ανωτέρω, εκτός από:

                                    α)

                                    καρπούς με κέλυφος που χρησιμοποιούνται για την παραγωγή αποσταγμάτων ή αιθυλικής αλκοόλης γεωργικής προέλευσης για αλκοολούχα ποτά και άλλα αλκοολικά ποτά.

                        9.

                        Σέλινο και προϊόντα με βάση το σέλινο.

                        10.

                        Μουστάρδα και προϊόντα με βάση τη μουστάρδα.

                        11.

                        Σπόροι σησαμιού και προϊόντα με βάση τους σπόρους σησαμιού.

                        12.

                        Διοξείδιο του θείου και θειώδεις ενώσεις σε συγκεντρώσεις άνω των 10 mg/kg ή 10 mg/litre εκπεφρασμένο ως SO2.

                        13.

                        Λούπινο και προϊόντα με βάση το λούπινο.

                        14.

                        Μαλάκια και προϊόντα με βάση τα μαλάκια.»

         (1)  Και τα προϊόντα τους στο βαθμό που η διαδικασία την οποία έχουν υποστεί δεν είναι πιθανό να αυξήσει το επίπεδο αλλεργιογένεσης που εκτιμήθηκε από την ΕΑΑΤ για το σχετικό προϊόν από το οποίο προέρχονται.